钦定古今图书集成/明伦汇编/交谊典/第112卷 > 宋袁采世范 > 《让孙皎书》吴大帝
## 钦定古今图书集成/明伦汇编/交谊典/第112卷 > 宋袁采世范 > 《让孙皎书》吴大帝

自吾与北方为敌，中间十年，初时相持年小，今者且
三十矣。孔子言“三十而立”，非但谓《五经》也。授卿以精
兵，委卿以大任，都护诸将于千里之外，欲使如楚任
昭、奚恤扬威于北境，非徒相使逞私志而已。近闻卿
与甘兴霸饮，因酒发作，侵陵其人。其人求属吕蒙督
中。此人虽粗豪，有不如人意时，然其较略，大丈夫也。
吾亲之者，非私之也。吾亲爱之，卿疏憎之。卿所为每
与吾违，其可久乎！夫居敬而行简，可以临民；爱人多
容，可以得众。二者尚不能知，安可董督在远，御寇济
难乎？卿行长大，特受重任，上有远方瞻望之视，下有
部曲朝夕从事，何可恣意有盛怒耶？人谁无过，贵其
能改，宜追前愆，深自咎责。今故烦诸葛子瑜重宣吾
意，临书摧怆，心悲泪下。